ए.एल.एस. का शिकार होकर हॉकिंग विकलांग हो गये थे। उनके चेहरे की कुछ मांसपेशियां हिलती थीं। बाएं हाथ की मात्र एक अंगुली काम करती थी। व्हील चेयर पर बैठे हॉकिंग अपनी एक अंगुली के सहारे एक-एक शब्द खोजते और कुर्सी से जुड़े कम्प्यूटर से अपना काम करते थे। १९८५ में निमोनिया ने जब उन्हें आक्रांत किया तो डाक्टरों ने किसी तरह उनकी जान तो बचा ली लेकिन वाणी सर्वदा के लिए विलुप्त हो गयी और उसके बाद वे वायस सिंथेसाइजर के द्वारा ही शब्दालाप करते थे। प्राकृतिक अभिशाप को झुठलाते हुए हॉकिंग अपने ब्रह्मांडीय संसार में लीन थे और कैम्ब्रिज विश्वविद्यालय में गणित के लुकासियन चेयर पर आचार्य के रूप में १९७९ से २००९ तक प्रतिष्ठ रहे जिस कुर्सी पर कभी न्यूटन महान (१६६३) आसीन थे। एक लंबे अरसे के अंतराल के बाद जनवरी २००१ में हॉकिंग भारत की वैज्ञानिक यात्रा पर पुनः पधारे। पहले टाटा आधारभूत अनुसंधान संस्थान मुंबई द्वारा आयोजित ‘स्ट्रिंग-२००१’ नामक अंतर्राष्ट्रीय सम्मेलन में उन्होंने भौतिकी के सर्वथा नूतन तथा रोमांचक अध्याय ‘स्ट्रिंग सिद्धांत’ पर व्याख्यान दिये। मुंबई में अपने स्पीच सिंथेसाइजर के द्वारा उन्होंने दो व्याख्यान दिये जिनके विषय थे - ‘संक्षेप में हमारा ब्रह्मांड’ और ‘भविष्य में विज्ञान’। व्याख्यान के पहले विषय पर उन्होंने इसी शीर्षक से एक और विश्वविश्रुत पुस्तक भी लिखी है। फिर वे सेंटर फॉर फिलासफी एंड फाउंडेशन ऑफ साइंस, नई दिल्ली के आमंत्रण पर दिल्ली पधारे जहां उन्हें ‘अल्बर्ट आइंस्टाइन व्याख्यान-२००१’ देना था। सीरी फोर्ट सभागार में, उन्होंने ‘भविष्य कथन : ज्योतिष से कृष्ण विवर तक’ शीर्षक से अपना व्याख्यान दिया। कहते हैं कि इतना व्यापक जनसमूह इससे पूर्व दिल्ली में किसी भी वैज्ञानिक व्याख्यान को सुनने के लिए उत्कंठित नहीं हुआ था। व्याख्यान सुनने या हॉकिंग को देखने?